
Mesterséges Intelligencia felhasználása emberi karjelzések értelmezésében

Kulcsszavak: karjelzés;mozgáselemzés;klaszterezés;neurális hálózat;kulcspont
A karjelzésekkel történő kommunikáció fontos szerepet tölt be a mindennapi életünkben. A kutatás során a mesterséges intelligencia használatával az emberi mozgásformák és pózok automatikus értelmezésére összpontosítottam. Ez különösen fontos a közlekedésbiztonsági rendszerek terén.
Az emberi karjelzések két típusával foglalkoztam: statikus és mozgást tartalmazó, dinamikus jelzésekkel. A felismerési folyamat két lépésben történik: először az emberi alakról készült képeken kulcspontbecslést hajtok végre, majd a kapott adatokat különböző mesterséges intelligencia algoritmusokkal elemzem.
A statikus karjelzések felismerésére a K-means klaszterezési módszert, valamint neurális hálózatot használtam. A dinamikus karjelzések értelmezésére speciális, idősorok kezelésére alkalmas mesterséges neurális hálózatot, GRU-t alkalmaztam. A kutatás során az OpenPose szoftvert használtam kulcspontbecslőként.
A munkámban bemutatom az említett módszerek alkalmazhatóságát és új eredményként, egy módszeres összehasonlítás keretében kiemelem az egyes megoldások előnyeit és hátrányait. A kutatás részeként egy konkrét demonstrációs alkalmazást is megvalósítottam egy karjelzésekkel vezérelhető robot keretében, amely szemlélteti a vizsgált módszerek gyakorlati alkalmazhatóságát és alátámasztja a kutatási eredményeket.



